CELEX: C2004/094/139
Language: el
Date: 2004-04-17 00:00:00
Title: Προσφυγή της εταιρίας Qualcomm Wireless Business Solutions Europe B.V. κατά της Επιτροπής των Ευρωπαϊκών Κοινοτήτων, που ασκήθηκε στις 10 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/51
            
         Προσφυγή της εταιρίας Qualcomm Wireless Business Solutions Europe B.V. κατά της Επιτροπής των Ευρωπαϊκών Κοινοτήτων, που ασκήθηκε στις 10 Φεβρουαρίου 2004
   (Υπόθεση Τ-48/04)
   (2004/C 94/139)
   Γλώσσα διαδικασίας: η αγγλική
   Η εταιρία Qualcomm Wireless Business Solutions Europe B.V., με έδρα το Waalre (Κάτω Χώρες), εκπροσωπούμενη από τους δικηγόρους Dr G. Berrisch και D. Hull, άσκησε στις 10 Φεβρουαρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα διαθέτει σε πελάτες σε όλη την Ευρώπη ένα σύστημα διαχειρίσεως στόλου φορτηγών αυτοκινήτων μέσω δορυφόρου, καλούμενο EutelTRACS. Ζητεί την ακύρωση της αποφάσεως της Επιτροπής της 30ής Απριλίου 2003 (1). Με την προσβαλλόμενη απόφαση η Επιτροπή θεώρησε σύμφωνη με την κοινή αγορά και με τη Συμφωνία για τον ΕΟΧ την ανάληψη του ελέγχου της Toll Collect GmbH από κοινού από την DaimlerChrysler Services και την Deutsche Telekom.
   Η προσφεύγουσα διατείνεται ότι η Toll Collect συστάθηκε αφού μια κοινοπραξία των εταιριών DaimlerChrysler Services, Deutsche Telekom AG και Compagnie Financière et Industrielle des Autoroutes S.A. ανακηρύχθηκε ανάδοχος σε σχετικό διαγωνισμό που διοργάνωσε η Γερμανική Κυβέρνηση για τη δημιουργία και τη λειτουργία ενός συστήματος εισπράξεως διοδίων από τα φορτηγά που διασχίζουν τους γερμανικούς αυτοκινητοδρόμους. Η προσβαλλόμενη απόφαση δεν εξέτασε τις σχετικές με την είσπραξη διοδίων δραστηριότητες της Toll Cοllect αλλά το ζήτημα αν οι μετέχοντες στην κοινοπραξία θα μπορούσαν να παρέχουν υπηρεσίες τηλεματικής μέσω της Toll Collect. Όπως υποστήριξε η προσφεύγουσα, η Επιτροπή δέχθηκε ότι οι μετέχοντες στην κοινοπραξία θα αποκτούσαν δεσπόζουσα θέση στην αγορά εξοπλισμού τηλεματικής για επιχειρήσεις μεταφορών και σχετικής υλικοτεχνικής υποδομής, κατέληξε όμως στο συμπέρασμα ότι αρκούσε η ανάληψη υποχρεώσεων περί του αντιθέτου.
   Προς στήριξη της προσφυγής της η προσφεύγουσα υποστηρίζει ότι, όταν η Επιτροπή θεώρησε ότι η ανάληψη υποχρεώσεων θα αρκούσε για να αποτρέψει το ενδεχόμενο να καταστεί η τοποθετούμενη στα οχήματα συσκευή τής Toll Collect το κύριο μέσο για την παροχή υπηρεσιών τηλεματικής, το εν λόγω κοινοτικό όργανο υπέπεσε σε πρόδηλο σφάλμα εκτιμήσεως, αντιλήφθηκε εσφαλμένα τα πραγματικά περιστατικά και ενήργησε αντιφάσκοντας προς τα δικά του συμπεράσματα. Κατά την προσφεύγουσα, οι αναλήψεις υποχρεώσεων δεν μπορούν να εξαφανίσουν τα σχετικά με τον ανταγωνισμό προβλήματα που διέγνωσε η Επιτροπή, δηλαδή το ότι η τοποθετούμενη στα οχήματα συσκευή τής Toll Collect, που παρέχει τη δυνατότητα παροχής των κύριων υπηρεσιών τηλεματικής, δίδεται δωρεάν και ότι οι επιχειρήσεις που εκμεταλλεύονται φορτηγά αυτοκίνητα δεν θα δέχονται να πληρώνουν για τη χρησιμοποίηση εναλλακτικών συστημάτων όταν θα μπορούν να εξασφαλίζουν την παροχή υπηρεσιών τηλεματικής μέσω της συσκευής τής Toll Collect. Η προσφεύγουσα διατείνεται περαιτέρω ότι η προσβαλλόμενη απόφαση δεν αιτιολογείται επαρκώς.
   
      (1)  Απόφαση 2003/792/ΕΚ της Επιτροπής, της 30ής Απριλίου 2003, που κηρύσσει μία πράξη συγκέντρωσης συμβιβάσιμη με την κοινή αγορά και τη Συμφωνία για τον ΕΟΧ (Υπόθεση COMP/M.2903 - DaimlerChrysler / Deutsche Telekom / JV) (Κείμενο που παρουσιάζει ενδιαφέρον για τον ΕΟΧ) (κοινοποιηθείσα υπό τον αριθμό Ε(2003) 1409) (ΕΕ L 300, σ. 62).